Navnet på AaB's nye cheftræner er netop offentliggjort. Han hedder Lars Friis, og om bare et halvt år begynder han i stillingen som cheftræner for AaB. Det fremgår af en pressemeddelse, som klubben har udsendt tirsdag formiddag. Ifølge AaB’s sportschef Inge André Olsen er Lars Friis en cheftræner, der er værd at vente på. - Lars Friis er et ønskevalg for os, og derfor er vi også parate til at vente på ham, fordi vi har en stor tro på, at han er den rigtige mand til at forbedre os og føre os videre fra, hvor vi er nu, siger  Inge André Olsen i en pressemeddelse. En cheftræner med et stærkt lederskab Der har ifølge fodboldklubben været flere kvalificerede trænere, der har vist interesse for stillingen, men valget er altså faldet på Lars Friis. Siden januar 2021 har han været ansat som cheftræner for Viborg F.F., og så har han tidligere fungeret som både assistenttræner og talentudvikler i AGF og FC Midtjylland. - Med Lars Friis får vi et stærkt lederskab og en person med gode menneskelige egenskaber og værdier, og så er Lars selvfølgelig fodboldfagligt særdeles kompetent, hvilket blandt andet inkluderer dyb indsigt i talentudvikling og en fodboldfilosofi, der matcher vores, siger Inge André Olsen. Lars Friis tiltræder, efter spanske Martí Cifuentes har forladt klubben til fordel for den svenske klub Hammarby IF.

Referat:
Fra 1. august bliver 45-årige Lars Friis ny cheftræner i AaB. Han kommer fra en stilling som cheftræner i Viborg F.F.